amanoisuno/poet huggingface dataset:
遊九鎖  其二 劉應子
憶昔夢中游，高懷悵冥邈。箯輿入山來，精爽欲飛躍。九鎖相迴環，羣峯俱卓犖。地勝幻蓬萊，天低眇嵩嶽。古道矗危亭，斷澗橫略彴。流泉翠蛟舞，怪石紫鱗錯。坡仙不可見，墨香儼猶昨。迤邐跨五洞，解衣小盤礴。烟蘿蔓千樹，風松鼓萬壑。元放時往來，仙家有真樂。石鼓叩即鳴，乳泉甘比酪。對此黄花秋，風景良不惡。更欲窮絕頂，不憚疲兩脚。謝屐隨縱橫，嘉帽任落魄。回首日已晡，空山唳猿鶴。羽衣坐玄石，呼茗待佳客。拂弦寫秋聲，洗琖營晚酌。詩成走風雨，鬼神亦驚愕。何時了功名，來尋赤松約。
隋隄柳 江鉌
錦纜龍舟萬里來，醉鄉繁盛忽塵埃。空遺兩岸千株柳，雨葉風花作恨媒。
句 劉雪巢
不知何處有唐詩。
小園梅未盡放叔用府教以詩索和勉用韻以謝 魏近思
造化機緘莫恨遲，須知開謝各因時。物華未分隨春意，梅蘂先饒露玉肌。雪裏精神千萬態，水邊瀟灑兩三枝。何當携酒澆花去，且遣詩筒爲報知。
染絲上春機 許玠
錦江之水來蜀西，女紅染絲上春機。可憐欲織未織時，思君意緒如亂絲。亂絲尚可理，妾愁渺無際。寒窗軋軋千萬梭，斷魂隨梭暗來去。蕩子醉花月，妾辜鸞鏡妝。寒蛩只解趣機杼，爭奈情如刀劍傷。織成回紋詩，寄與白玉郎。願郎勿棄置，上有雙鴛鴦。𩕚著雙鴛鴦，忍教孤妾守空房。
美人對鏡歌 許玠
天上雄雞啼一聲，人間萬雞相應鳴。美人紅酣尚未醒，鎖掣金匙鸚鵡驚。鸚鵡從來巧言語，聲聒錦幃殘夢起。猛揎羅袖窩綠雲，步逼妝臺趁梳洗。玉奩脫覆光爍人，洞房環曲驚曉春。不是清空月飛入，如何中有姮娥身。軒轅百鍊今湮滅，揚州青銅却奇絕。人非照鏡鏡照人，鏡亦分明爲人說。媸妍一鏡固兩般，狐婦懷姦心膽寒。閨中少女色莊麗，眉頰不妨終日看。
漢宮春夜 許玠
虛輪絢采千門外，窗眼滲光金箔碎。渴龍滴水續銅壺，簷馬呼風摇玉佩。宮車聲遠翠幌幽，珠簾閑却珊瑚鈎。眉山兩點亦何有，中鎖萬斛相思愁。蜀羅蜜炬光明滅，紅淚難濺守宮血。遥夜春寒聽曉鐘，角聲滿地梨花雪。
句  其一 許玠
宇宙雙蓬鬢。
句  其二 許玠
興隨流水遠。
句  其三 許玠
立盡疏簾落絮風。
句  其四 許玠
不辦扁舟訪安道。
句  其五 許玠
苔封曲徑無人到。
紅莧 史繩祖
易稱紅莧美柔英，夬决窮陰日旅辰。不以色紅爲貴尚，何因赤莧有仙人。
巖桂 史繩祖
四出花中異，三開格外芳。名高評月品，韻勝霸秋香。
南樓 劉似祖
雁過危欄字字愁，誰將官柳繫行舟。不知東去大江水，流出西川第幾州。漢上僅遺孤壘在，斗邊忽見數星浮。夜深莫問當年事，不是禰衡鸚鵡洲。
病中二首 方左鉞
日費行將典到琴，窮愁那復病相侵。倩人合藥無真料，就枕吟詩苦見心。僕獻奇方單用草，醫言速效莫如參。池亭咫尺無由到，空聽蟬聲想綠深。
海口 方左鉞
家園幾本芙蓉樹，蘂漸紅時又出來。却向秋風山路上，別人池館看花開。
忘機 宋伯仁
我以漚爲我，漚爲我即漚。非漚亦非我，機事兩忘不。
漁人 宋伯仁
不求豪富不求官，衣鉢相傳一釣竿。醉展綠蓑眠便得，滿城風雨自春寒。
春晴 宋伯仁
風淡簾櫳花弄影，雨餘池館燕爭泥。春光去就輕如葉，一任聲聲杜宇啼。
無題 宋伯仁
落花簾箔雨垂垂，重念長亭折柳時。人在一犂春水外，此情唯有鵓鳩知。
村市 宋伯仁
山暗風屯雨，溪渾水浴沙。小橋通古寺，疎柳納殘鴉。苜蓿重沽酒，芝麻旋點茶。願人長似舊，歲歲插桃花。
初夏 宋伯仁
杜宇枝頭雨未乾，曉來猶學夜來寒。花如舊日全然少，梅亦何心只爾酸。世事淺深連酌酒，春光行止一憑闌。流鶯默默渾無語，只把遊人冷眼看。
夏日  其一 宋伯仁
滿庭新綠午陰陰，風弄疎簾雨弄晴。窗下岸書眠一覺，不知人世有公卿。
夏日  其二 宋伯仁
泓泓圓碧漾新荷，獵獵斜風顫綠莎。農事正忙三月後，野田齊唱插秧歌。
夏日  其三 宋伯仁
數點沙鷗掠野塘，雨聲初歇水微茫。橋邊十里荷花蕩，輸與漁人卧晚凉。
寓興 宋伯仁
又近重陽節，傷心事可嗟。塞鴻河洛志，籬菊古今花。苦雨牀俱漏，顛風扇莫遮。漁船如一葉，快活似儂家。
農家 宋伯仁
茅屋三間槿作籬，白頭婆子葺冬衣。兒童飽飯黄昏後，短笛橫吹喚不歸。
觀書 宋伯仁
一篝燈影夜窗寒，靜展青編子細看。會得聖賢千古意，不須場屋苦求官。
夜坐 宋伯仁
柏香煙裏瀹山茶，窮似燒丹道士家。窗紙漸明寒月上，一肱清夢入梅花。
簡如臯趙買鹽 宋伯仁
傾蓋相逢盡故人，如君喜色更津津。三更雖共金樽月，半日難留玉麈塵。淮海浮名徒惹手，田園歸計好謀身。何時同醉孤山路，笑撚梅花問早春。
月夕得友偶集文選古詩句賦感懷一首 宋伯仁
人生寄一世，但傷知音稀。明月何皎皎，遊子寒無衣。客從遠方來，携手同車歸。愁多知夜長，各在天一涯。生平不滿百，歲暮一何速。冠带自相索，何不策高足。還顧望故鄉，冉冉孤生竹。含意俱未申，誰能爲此曲。
秋田小立 宋伯仁
兩間茅屋是誰家，淺水汀洲舞荻花。牧笛數聲紅日晚，自慚身世客天涯。
寄海安林監鎮 宋伯仁
風摇紅葉下林端，又見長淮九月寒。詩草未諧唐律呂，菊花如憶晉衣冠。目窮鹺竈煙初息，夢想亭沙雨未乾。客宦有緣隨處好，不須來作小場官。
悶中 宋伯仁
一千里外鬢斑斑，枉被微官奪笑顔。酒後稍知寒力退，悶中尤惜世途艱。丹砂藥劑寧如健，鐘鼎功名不似閑。何日五湖深處住，四窗煙雨納青山。
答林行父 宋伯仁
男兒未肯著漁蓑，且把屠龍一劍磨。宣室豈容無賈誼，詞林尚可著廉頗。壯懷每被愁懷惱，官况寧如旅况多。我欲便歸歸未得，江南孤負採菱歌。
留春 宋伯仁
春事無多始得晴，江頭纔有麗人行。柳絲綰住東風脚，落盡桃花去未成。
苦雨督鹺課甚迫 宋伯仁
僕僕驅馳夢不安，猥哉誰恤買鹺官。星臺閣住春來俸，雨意翻成夜半寒。可說話人能幾輩，難區處事更多般。桃花一日都開了，插滿銅瓶亦倦看。
寄舊友二首  其一 宋伯仁
男兒未遇總英雄，漂飯非憐計已窮。鮑叔但能知管仲，孔明何必拜龐公。秋江萍梗人何處，夜月梅花夢亦同。借問選詩編幾許，玄暉瀟散漸唐風。
寄舊友二首  其二 宋伯仁
微官寧得似窮儒，俛首逢迎氣不舒。便是伐薪能煮海，何如燒葉自觀書。半蓬寒雨苕溪酒，一線西風震澤魚。但得此身無繫束，江南有地著頑疎。
通新代者書偶作 宋伯仁
庭陰日日杜鵑啼，問我胡爲未賦歸。官况苦如梅豆小，人情輕似柳綿飛。三年獨自知操縱，兩耳從他說是非。瓜戍喜催新代者，獃衫應許換征衣。
秋雨簡劉主簿 宋伯仁
秋到天涯未兩旬，西風無日不霖霪。數行新雁千門曉，十幅輕帆萬里心。薄宦只宜聞早去，長淮未許作狂吟。江南誰倚闌干曲，丹桂香中酒自斟。
寄海安趙路分 宋伯仁
雨濕中秋節，重陽始得晴。菊花榮辱重，萍梗去留輕。詩卷抄無盡，鄉書寫未成。鱸魚如釣得，分我一杯羹。
拼桑得替題道院 宋伯仁
煮海三年不等閑，幾多歸夢繞青山。鳶肩詩瘦羞郊島，蝸角名虛愧觸蠻。戈淅劍炊恬砑耐，雲翻雨覆任癡頑。知機人識圓機意，盡在西風一笑間。
歸渡柴墟江口 宋伯仁
白頭浪裏葉舟輕，全靠檣桅寄死生。唯有青山無一事，不憂風雨不憂晴。
送楊提幹過淮求辟 宋伯仁
功名會底不爲難，莫把登科作等閑。豪傑豈容忘矢石，行藏只要識機關。天連芳草千家雨，月照長蘆四面山。但是辟書休自嬾，偏親綠鬢已成斑。
兀坐 宋伯仁
坐對清清一穗香，悄無人語日偏長。硯盤數點梅花片，暗引遊蜂度粉牆。
晚凉 宋伯仁
兩兩蟬聲送夕陽，竹陰移綠上藤牀。黄昏急雨無多子，喜得今宵夢亦凉。
湖上 宋伯仁
一泓寒玉浸青山，粧點樓臺夕照間。歌管滿船春未嬾，惜無人伴白鷗閑。
都闉遭爇 宋伯仁
融風何事入神州，一掃天衢萬百樓。莫爲朱門誇炙手，又令赤子嘆焦頭。詩人幸有湖山在，壯士難爲富貴謀。世事可驚言不盡，得休休處便休休。
贈寫梅者 宋伯仁
學畫梅花又學詩，不須頻說見錢遲。知音自有和羹手，祇恐知音未得知。
寓西馬塍 宋伯仁
十畝荒林屋數間，門通小艇水灣灣。人行遠路多嫌僻，我得安居却稱閑。樽酒相忘霜後菊，一詩難盡雨中山。何時漾下浮名事，只與田翁剩往還。
殘菊 宋伯仁
黄華十月愈風流，不把重陽作話頭。昨夜滿林霜似雪，笑他紅葉冷颼颼。
初冬 宋伯仁
過了重陽便作寒，貂裘心事未容安。貧時侯伯人難識，醉裏乾坤我自寬。紅葉已飄千萬點，黄花羞對兩三般。小窗破處須頻補，莫放西風正眼看。
西湖晚歸  其一 宋伯仁
一輪紅日倚青山，只在湖光數里間。聽得畫船人說道，錢塘門到夜深關。
西湖晚歸  其二 宋伯仁
風力尖纖酒力微，重添脫下薄綿衣。心忙愈覺蘇堤遠，趁得漁船載得歸。
得石刻戲書 宋伯仁
蘭亭墨妙總非真，石鼓遺文字亦湮。更有斷崖刊詛楚，遼哉千載笑亡秦。
觀寺中盂蘭盆會有嘆 宋伯仁
欣欣來認祖先名，梵杵丁東月二更。滿地紙錢香篆冷，更無真哭兩三聲。
羊角埂晚行 宋伯仁
葛裙蒲履帽烏紗，迤邐乘凉到水涯。數寺晚鐘聲未歇，滿身明月看荷花。
別妻 宋伯仁
又買扁舟又客遊，泪痕羞染黑貂裘。西風庭戶從瀟索，莫把黄花當我愁。
村莊即事 宋伯仁
青旗獵獵又村莊，僊景還他是水鄉。人近七旬頭未白，山無重數葉初黄。稻畦明月家家酒，茅屋清歌處處霜。滿地菊花秋欲老，客懷牢落愧重陽。
勉吟者 宋伯仁
詩不窮人窮乃工，蹇馿宜立灞橋風。安排兩箇推敲字，豈在梨花院落中。
爛溪 宋伯仁
幾家籬落傍溪居，只看青山儘自如。隔岸有橋多賣酒，小籃無處不提魚。何時茅屋人同住，旋買瓜田雨自鋤。寄語牧童休笑我，都緣錯讀半生書。
泊船吳江 宋伯仁
垂虹一抹跨晴江，好解帆繩繫矮樁。水浸碧天天浸月，只消推起小篷窗。
荷包鮓 宋伯仁
買得荷包酒旋沽，荷包惜不是鱸魚。鱸魚不見張翰輩，自向滄波隠處居。
吳江四橋 宋伯仁
不獨吳江第四橋，風波處處險如潮。人心但得平如水，浪自滔天櫓自摇。
買牋紙 宋伯仁
丁寧黄帽入蘇州，吉利橋邊泊小舟。買得吳牋纔可去，詩成免得向人求。
西津渡 宋伯仁
掀天雪浪鎮三邊，億萬王師未必然。可惜大江如舊日，苦無人著祖生鞭。
登海陵城 宋伯仁
淮楚年年一番秋，西風慣識古譙樓。金湯城壁休清野，玉帳英雄未白頭。霜草萬家人冷落，凍雲千疊雁綢繆。中原目即難修整，且對屯兵說近愁。
寄白子元 宋伯仁
一番書滿兩番求，千里重來我更羞。薄世告人難啟口，小官何事不擔憂。知心唯有長天月，把酒還思故國秋。只待菊花開遍了，半蓑寒雨上輕舟。
自歎 宋伯仁
又作淮南客，邊塵壓鬢毛。夜長蛩聒聒，家遠雁忉忉。把酒天徒問，推篷月正高。英雄四方志，休戀故人袍。
聞角 宋伯仁
曉角經秋每厭聽，那堪和月在邊城。從來只說梅花引，未識梅花曲外聲。
別朱冷官 宋伯仁
客中奔走易蹉跎，學館癡留月又過。橙蟹醉斟知己重，蓴鱸鄉話憶人多。吳陵今夜三更月，霅水明朝一棹歌。船在白蘋亭下過，有無傳語曬漁蓑。
出陸 宋伯仁
吳陵咫尺是惟揚，徒步方知去路長。漁屋試霜蘆葉老，酒家留客豆花香。秋光淺淡人同瘦，雁影參差我共忙。僕子莫嗟行李重，擔頭强半舊詩囊。
揚州騎鶴樓 宋伯仁
醉倚闌干獨黯然，淮南不比數年前。只宜跨鶴翩然去，休說腰纏十萬錢。
瓊花 宋伯仁
莫訝重栽聚八仙，幾經邊警亦堪憐。珠簾十里春狼籍，且把天香作舊年。
值雨 宋伯仁
吳陵兩月雨留連，來問瓊花雨亦然。市酒未銷狂客恨，塞鴻先作嫩寒天。只憂松下無三逕，不管囊中欠一錢。揚子渡頭風正急，未知何日買歸船。
民夫 宋伯仁
閫帥差夫欲太平，浚河纔了又修城。挑泥鍫钁無休日，失業妻兒有嘆聲。兩箇布衫寒透骨，半盂蒸飯冷無羹。何時一統山河了，只向春田带雨耕。
行色 宋伯仁
擬作惟揚數月留，西風勸我買歸舟。功名得失千年夢，豪傑窮通萬斛愁。黄菊已花休戀酒，青山何處不登樓。漁翁自倚船篷睡，一任男兒白盡頭。
瓜洲阻風 宋伯仁
狂風未許放歸船，借得僧房半榻眠。落雁影收帆脚外，怒濤聲到枕頭邊。黄蘆葉底秋將老，白羽書中病未痊。傳語將軍多著力，揚州不比舊家年。
焦山簡主僧無庵 宋伯仁
輕摇風槳過焦山，山色相留半日閑。萬頃月波秋雨後，一篝煙翠夕陽間。城依鐵甕心尤壯，酒對金峯鬢惜斑。願得淮頭來好語，吸江亭下且怡顔。
邊頭老馬 宋伯仁
解下韁繩便欲眠，絕無筋力可勝鞭。霜蹄遍識淮南地，夜草猶吞塞北煙。怕逐綵旗排偃月，寧思金鐙趁朝天。華山自有安身處，試問將軍在幾年。
夜過烏鎮 宋伯仁
望極模糊古樹林，彎彎溪港似難尋。荻蘆花重霜初下，桑柘陰移月未沉。恨別情懷雖戀酒，送衣時節怕聞砧。夜行船上山歌意，說盡還家一片心。
家書 宋伯仁
未得還鄉泪欲珠，一書封了又躊躇。家人會得征夫意，門外西風即是書。
看邸報 宋伯仁
朝家日日有遷除，休說人才媿國初。岩穴幾多茅蓋屋，安知不是孔明廬。
荷葉浦 宋伯仁
小舡摇蕩水中央，喜得歸程近帝鄉。秋與荻花俱淡薄，地名荷葉素凄凉。幾番來往人雖熟，兩月奔波話更長。巡檢不知何日滿，一堤衰柳對夕陽。
到家 宋伯仁
塵壓征裘滿，今朝喜到家。牽衣兒欲泪，滿地菊初花。瓦甑添蒸芋，銅鐺旋煮茶。安貧儒者事，何必戀天涯。
簡張寄翁秀才 宋伯仁
徽外琴聲局外棋，此心能得幾人知。縱橫謾說三千字，陶寫須吟百一詩。秋到蓼花蟬噪後，雨敲荷葉釣歸時。西湖儘著張公子，莫把吟篷月共移。
送馬廿七秀才歸小枯村 宋伯仁
輕輕飛絮撲花枝，喜傍蘭亭說舊詩。君去小枯應爲我，細看山带晚晴時。
上安晚先生鄭左相 宋伯仁
直上昭文便乞閑，貂蟬鬢底未全斑。靜看世事千年後，總在梅花一笑間。松菊主賓雖自得，君王休戚暗相關。更須正笏巖廊上，整頓皇家若泰山。
題李長嘯漕元賃居 宋伯仁
可種梅花便可居，此身安處即吾廬。胸中丘壑無今古，筆底煙霞自卷舒。著脚且堅君子操，知心自有聖人書。吾儕幸是苕川客，只好溪頭學釣魚。
呈菊坡先生陳樞使 宋伯仁
但知猿鶴伴閑居，不覺憂時鬢已疎。對客怕言今日事，挑燈重讀少年書。樓迎山色詩堪畫，門對梅花月共鋤。相業累興明主意，先生只恐自躊躇。
和浙東童倉使建昌家圃梅花玉雪亭詩三首  其一 宋伯仁
要識生涯便有涯，暗香叢裏作人家。紛紛紅紫休相角，別是春風一樣花。
和浙東童倉使建昌家圃梅花玉雪亭詩三首  其二 宋伯仁
雲繞疎籬水繞亭，主人清處著梅清。雖然借得坡翁意，人與梅花更有情。
和浙東童倉使建昌家圃梅花玉雪亭詩三首  其三 宋伯仁
黄昏約略酒醒時，塞管何煩特地吹。是則調羹消息早，不妨留伴月鈎垂。
寄題天台王主簿約牖 宋伯仁
世道巇嶇可厭尋，牖名以約孰知音。數櫺秋雨千年事，一剔寒篝萬古心。山入酒巵青耿耿，風摇槐影綠愔愔。坎爻六四君休說，笑拍闌干月滿襟。
賀游先生再入元樞 宋伯仁
粵從寶紹歷嘉淳，國事如棋局幾新。欲識萬年占氣脈，須教一著頓精神。重臣休憚頭盈雪，赤子咸期屋自春。天下倚公心更切，泰山宗社在垂紳。
賀鳳山先生李文昌赴召 宋伯仁
國老如公僅幾人，豈宜長嘯太湖濱。疇咨宰相調元化，詔趣尚書侍紫宸。欲振國威千載立，當從局面一番新。先生莫作前時看，多少枯根望早春。
呈可齋先生陳侍郎 宋伯仁
男兒心事少陵詩，不與英雄說又誰。衰鬢未甘無用處，壯懷圖見太平時。休慚夜雨挑寒灺，喜聽春枰改舊棋。一信暖風花萬蕾，孤根應發凍梅枝。
呈留耕先生王侍郎 宋伯仁
夜雨篝燈夢未閑，十年殊愧屋頭山。喜聞局面棋聲別，不憚吟髭雪樣斑。漁釣醉歌人所願，功名心事國相關。辟書笑倒梅邊鶴，盡在先生指顧間。
賀元樞游先生除右相 宋伯仁
元樞登相未爲奇，奇在先生甚嬾爲。四海熙熙今有日，九重眷眷已多時。人才豈用拘彝調，邊事常如援拙棋。天下兒童頌君實，太平欣卜萬年基。
賀鶴林吳尚書赴召除隆興 宋伯仁
鸞翔芝檢下溪堂，醉夢驚回午正凉。寵報帝俞催宰相，且將州紱召文昌。蘋花襟袖宮花近，詩草簾櫳諫草香。大化一新多吉士，卷阿歷歷告成王。
寄鄭貢父秀才 宋伯仁
至友惜分飛，嘹嘹雁獨知。想斟新社酒，多讀盛唐詩。白髮愁何慮，清貧久却宜。曾觀時事否，又是一盤棋。
送廬陵王月窗秀才之武昌謁秋壑賈侍郎 宋伯仁
一緉芒鞋一橐詩，等閑西上欲何之。青原山下家雖遠，黄鶴樓前笛未吹。秋壑最宜秋到後，月窗當趁月明時。問君如見調羹手，說寄梅花寄阿誰。
上存耕先生趙大資 宋伯仁
清朝登用舊英耆，聖主憂民展皺眉。萬寓已綿千歲脈，十年新改一盤棋。吟髭雪映堯黄屋，講厦春生漢玉巵。補衮日增磐石重，詩人喜見太平時。
題象山縣棲霞觀應真亭簡住持張羽士  其一 宋伯仁
杜鵑聲裏立東風，山色應憐鬢已蓬。二麥曉寒新雨後，一年春事落花中。醉斟浮蟻邀仙客，笑揖飛鷗問釣翁。簷外萬竿君子竹，虛心能得幾人同。
題象山縣棲霞觀應真亭簡住持張羽士  其二 宋伯仁
萬玉叢中屋四簷，柳花時候笑掀髯。誰將海上山千點，幻作人間畫一縑。藥竈未寒丹可煉，春風猶力酒宜添。透瓶泉冷無人酌，輸與黄冠自養恬。
寄題臨江玉實齋司戶百花洲 宋伯仁
錦囊詩裏識花洲，何日清江得醉游。百畝故園重餖飣，四賢遺像愈風流。香浮紅樹春應早，雪壓寒梅月想留。我有煙波魚具了，一絲風底願維舟。
寄呈東甽先生曹侍郎 宋伯仁
芝書催覲已多時，底事歸班似嬾歸。諸老正緣無定說，先生只得暗知機。柳花樽俎春千點，竹屋雲山綠四圍。東甽東邊行樂遍，不妨款曲上黄扉。
曹娥謝趙菊莊相訪 宋伯仁
江程潮汛小，沙磧纜行舟。挈酒尋詩好，披心話客愁。雲歸山欲晚，風急雨如秋。可惜相逢處，匆匆不少留。
寄呈檢正徐侍郎 宋伯仁
紋楸一著響新棋，驚起英雄睡足時。南渡欲恢前漢業，北窗誰戀晚唐詩。熬波滄海徒勞爾，舉酒青天欲問之。吾道正歸公造化，暖風須到落花枝。
題智門寺寄住山伊岩玉老  其一 宋伯仁
紫微深處著招提，古蹟名臣事兩奇。宣子畫由高廟治，越王心有孝宗知。萬竿玉立春來早，六角池深月上遲。禪定十年簾不卷，不知門外幾盤棋。
題智門寺寄住山伊岩玉老  其二 宋伯仁
笋轎衝煙落翠巔，白岩山裏借牀眠。飽聽溪水雲深處，笑索梅花雪後天。幾世世修三世福，萬燈燈是一燈緣。吾生誤讀磨崖頌，落得吳霜點鬢邊。
謝沿海制使顔侍郎舉 宋伯仁
羞把牀頭短鋏彈，弓裘殊媿一絲官。但知曉雪侵髭滿，不擬春風著眼看。東閤選掄前固有，西班騰踏近尤難。先生濃點陶鎔筆，安得梅花月共寒。
謝浙東趙憲使舉 宋伯仁
未肯歸耕負郭田，舉杯方欲問青天。鄉心固憶張翰鱠，壯志還思祖逖鞭。政化一番新事業，春風千里頼陶甄。男兒得遇人知己，願聽雞聲夜不眠。
贈僧妙源新創寶葉庵 宋伯仁
立錐無地未爲窮，况有三椽似鶴籠。細納海山聽夜雨，旋栽松竹引秋風。詩如東野肩頭瘦，禪與西來鼻孔同。他日寺成君記取，維摩牀畫雪岩翁。
秋風歌上游丞相及臺諫 宋伯仁
噫吁嚱，秋風從天來，一掃酷吏熱。嗷嗷天下心，無復苦炊爇。叢叢籬邊花，幽香知素節。與花同一嘯，世事花能說。前兮酷暑在，擊楫志如鐵。豈無如謝安，圍棋聲未歇。胸中森甲兵，千里勝自决。詩人捫蝨窮，憂時心惙惙。歌秋風兮歌國風，問知音兮問豪傑。
四十 宋伯仁
役役人間世，齊頭四十年。讀書雖未已，作事亦徒然。宦業蕉中鹿，生涯葉底蟬。願逢時務好，一榻醉時眠。
寓目  其一 宋伯仁
暖風輕撥繡簾開，放入雙雙紫燕來。燕子似於人有舊，細銜花片落粧臺。
寓目  其二 宋伯仁
晝景逢春漸漸長，博山添爇半匙香。梅花一片嬌無力，自趁晴風過粉牆。
久雨 宋伯仁
暗數春來雨，曾無兩日晴。樹連山莫辨，橋與水俱平。閉戶惟便懶，逢人且問耕。海棠花落盡，顦顇幾流鶯。
訪高菊磵 宋伯仁
可惜吳中不見君，短篷空載一溪雲。知君已到孤山下，日日梅花酒半醺。
張監稅新居 宋伯仁
爲愛灘頭只兩家，也來隨分作生涯。依山築屋先栽柳，買地爲園旋種花。聊把功名循世態，只憑詩酒度年華。與梅一夜論心事，石鼎茶乾月未斜。
尋孫花翁 宋伯仁
東風吹雨濕西湖，未許蘇隄酒剩酤。試向花翁問花訊，不知花似去年無。
春雪不止 宋伯仁
春來雪意愈遲遛，又學飛綿過小樓。暖逐東風雖易化，猛如前月未容休。鶯花消息孤詩課，蠶麥生涯累客愁。莫道遠人多凍殺，王師亦有在邊頭。
無事 宋伯仁
日日溪頭看好山，塵囂無一可相關。梅花未必能如我，花謝花開未得閒。
訪林可山 宋伯仁
可山無日不吟詩，我欲論詩未有期。幾次孤山明月下，手挼梅蕊立多時。
簡施芸隠 宋伯仁
雪後東風作峭寒，客懷零亂客眉攢。杭州雖近西湖月，寧似湖州把釣竿。
丁家村 宋伯仁
不滿十來家，門閭半以柴。日烘蘭入鼻，風掠草侵鞋。土酒融春興，行歌放客懷。何須高買屋，一一近天街。
再會夏石芝 宋伯仁
自與君相別，駸駸已數年。一緘書不寄，千里夢徒然。雨店花新長，風櫺月幾圓。嶺梅無恙否，愁滿鬢絲邊。
舊同官張法曹 宋伯仁
熬波同看楚天秋，多少艱難說未休。今日共依湖柳住，夢中猶怕踏邊頭。
雪後 宋伯仁
暖地難爲雪，春天易得晴。落梅狂客意，啼鳥故園聲。愁樂從他事，湖山寄此生。願將身與世，渾似柳梢輕。
紙鷂 宋伯仁
弄假如真舞碧空，吹噓全在一絲風。唯慚尺五天將近，猶在兒童掌握中。
湖上新晴 宋伯仁
湖邊膏雨弄晴時，桃杏紅爭錦一機。楊柳也如新及第，向人爭舞綠羅衣。
晚春溪行 宋伯仁
青山數里一溪橫，片片花邊舞燕輕。耕遍水田新雨足，晴天曉色柳風清。
悶甚 宋伯仁
酴醾開已殘，窗戶尚輕寒。往事多因拙，清尊强自寬。對妻憐病久，顧影易心酸。更展淵明集，從頭子細看。
雨中 宋伯仁
終日翻盆雨，池亭晚更凉。對琴思古意，釃酒惜韶光。綠漲便鷗懶，殘花笑蝶忙。高田皆可插，好與報君王。
妙智菴 宋伯仁
結屋占山巔，源流未有年。便非真隠者，且喜得安然。石洞雲同卧，茶鐺客對煎。我來聊小憩，詩滿夕陽天。
嘲不識字 宋伯仁
難字逢人問，村中一小兒。璋麞寧易辨，亥豕似堪疑。鹵莽原非莽，耕犂別字犂。識丁何足道，煮字不充饑。
村學究 宋伯仁
八九頑童一草廬，土朱勤點七言書。晚聽學長吹樵笛，國子先生殆不如。
讀林可山西湖衣鉢 宋伯仁
梅花花下月黄昏，獨自行歌掩竹門。只道梅花全屬我，不知和靖有仍孫。
寄樓雲卧 宋伯仁
雲卧西湖又幾年，吟鞍多在酒鑪邊。定知今古皆春夢，不把功名作宿緣。芳草滿汀山带雨，黄梅落地水連天。相逢未說江南事，且問何時理釣船。
村姑二首  其一 宋伯仁
翠鬟雙妥未梳頭，紡緯車邊坐欲羞。幾度採桑歸較晚，阿孃疑看落花愁。
村姑二首  其二 宋伯仁
底事蹉跎二八年，嫁時裝著未周旋。年年織得新絲絹，又被家翁作稅錢。
簡吳荆溪 宋伯仁
薄宦從來錯，寧容著意求。自慚千里夢，空作一番愁。笑我人如昨，知心雨未休。荆溪清徹底，願泊釣魚舟。
學館閒題 宋伯仁
據見定時俱是足，苦思量處便成癡。請君打退閒煩惱，啜粥烹茶細和詩。
答林巡檢惠詩 宋伯仁
客久情懷惡，逢人懶說詩。不堪秋到後，將近雁來時。欹枕皆歸夢，同心只舊知。淵明籬下菊，誰伴傲霜枝。
秋花 宋伯仁
鳳兒花雜雁來紅，更有鷄冠弄紫茸。可笑倚闌人醉後，只將青眼看芙蓉。
早秋 宋伯仁
秋天一餉晚風凉，笑語人傳早稻香。樓上醉時簾半捲，愁添客鬢兩蒼蒼。
別友人 宋伯仁
菊花村晚雁來天，同住蘭舟未十年。今日送君須盡醉，離人獨上洞庭船。
對菊 宋伯仁
少有惺惺得到頭，此心何苦懶方收。五湖煙雨常如昔，一稔功名自不由。世事莫將真箇看，客程難作舊時留。人間豈少淵明□，見著黄花便合羞。
累字戲作解愁吟簡舊同寮 宋伯仁
愁。知不。空白頭。心事驚秋。歸興滿滄洲。貂蟬雖出兜鍪。功名有愧黑貂裘。夷齊與盜跖總荒丘。無非蘧蘧栩栩夢莊周。空教笑倒江上煙雨汀鷗。一琴一劍一童一鶴一茶甌。自不須苦苦高卧元龍百尺樓。著眼看翻雲覆雨處豪傑總成羞。牙旗金甲蹇馿破帽窮通一任前脩。五湖千萬頃明月則儘可棹歌橫釣舟。
蘇州有感 宋伯仁
秋意滿姑蘇，扁舟憶五湖。鈴聲邊報急，帆影客心孤。野港青如染，遥山澹欲無。英雄應念我，時事滿銀鬚。
棋 宋伯仁
亂鴉飛鷺勢縱橫，對面機心豈易萌。一著錯時都是錯，寧無冷眼看輸贏。
水邊聞雁 宋伯仁
蘆花新有雁，四面水連天。清浄非人世，吾詩詠不全。
嘲醉者 宋伯仁
李白日斟三百盞，醉時寧記脫朝靴。一千八十萬杯酒，百歲消磨未是多。
村 宋伯仁
又是江南割稻天，家家兒女笑相牽。芙蓉占斷清溪水，獨許漁人醉艤船。
離維揚 宋伯仁
不爲鱸魚憶故鄉，只緣心事近重陽。鬢絲添得三分白，空被黄花笑一場。
維揚萬花園 宋伯仁
細柳營基鎖綠苔，萬花新種小亭臺。芙蓉喜見江南客，故向西風一夜開。
雨中遠望 宋伯仁
山匝濃雲水匝天，秋容黯淡荻花邊。瀟湘八景誰收去，留下波心小釣船。
勸僧還鄉 宋伯仁
世事無過爾爾，禪心只好休休。江上數峯如削，西風不礙歸舟。
舟中九日 宋伯仁
巴得重陽未到家，短篷根底憶黄花。烏紗不爲西風舞，空與同舟說孟嘉。
安居 宋伯仁
窮通豈在苦勞神，且作安居懶散人。買地種花多種竹，煮茶邀客也邀鄰。求名豈識書三上，得興無過醉一巡。喜得滿𥰭收芋栗，杜陵應未笑全貧。
有感 宋伯仁
窗戶清清半掩門，小兒揩淚立黄昏。幾多心事無人問，獨看梅花月半痕。
聽琴 宋伯仁
靜夜聽鳴琴，秋風動幽谷。何爲鍾子期，千古無人續。
楮先生 宋伯仁
先生邂逅龍亭日，多少雲仍滿世間。千古典謨文獨記，九流毫髮事相關。代庖阿堵名尤重，製甲防邊職未閒。只與道人爲鶴帳，始能清夢繞湖山。
歲旦 宋伯仁
居閒無賀客，早起只如常。桃版隨人換，梅花隔歲香。春風回笑語，雲氣卜豐穰。柏酒何勞勸，心平壽自長。
五老  其一 宋伯仁
壯年期佐漢中興，豈謂蟠螭睡不醒。可惜滿牀廷對稿，白頭翻錄道家經。
五老  其二 宋伯仁
髀肉豐腴鬢髮疎，將軍健飯待何如。七禽不了中原事，羞讀君王問勞書。
五老  其三 宋伯仁
齒髮俱無背已駝，雨耕摩破幾青蓑。高皇慶壽推恩詔，暗讀全文忘不多。
五老  其四 宋伯仁
短髮衰髯一棹船，白頭波浪幾掀天。兒孫各占蘆花住，網得鱸魚即酒錢。
五老  其五 宋伯仁
著破箱中欲嫁衣，翠顰何止只憂葵。春來偷摘斑斑髮，淚濕菱花只自知。
遠訪友人不值 宋伯仁
寒食花枝插滿頭，長亭搔首晚悠悠。灞陵老子無人識，別是天涯一段愁。
寄征夫 宋伯仁
待君君未歸，寄書書不去。寄書書可去，有意殊難語。深夜彈琵琶，思君在何處，知君在何處。不禁春事已闌珊，東風吹起楊花絮，東風吹落楊花絮。
客樓戲集唐人句 宋伯仁
門掩楊花一夜風，自憐羈客尚飄篷。不堪吟罷東回首，鳥傍巖花戲晚紅。
贈僧了性 宋伯仁
雖然年紀小，胸次已江湖。貝葉連宵看，梅花一樣臞。記詩誠敢許，戒酒恐應無。好向蘇堤上，行行掐數珠。
醉中登樓 宋伯仁
明主何嘗棄浩然，杯中有物且隨緣。倚樓心事誰消遣，一點飛禽落釣船。
嘲燕 宋伯仁
年來乳燕亦堪羞，不學楊花得自由。飛過幾家門戶去，直須尋見最高樓。
瓶梅 宋伯仁
南枝斜插古軍持，瘦影參差落硯池。莫道人家窗戶暖，等閒忘却隴頭時。